RSแตกไลน์ธุรกิจขายตรง”Lifestar BIZ”รับตลาดความงามโตก้าวกระโดด ตั้งเป้ายอดขายแตะ2.50พันลบ.
RS แตกไลน์ธุรกิจขายตรง "Lifestar BIZ" รองรับตลาดความงามโตก้าวกระโดด ตั้งเป้าปีแรกมีผู้สมัครกว่า 1 หมื่นราย ดันรายได้กลุ่มเฮลท์แอนบิวตี้ปีนี้แตะ 2.50 พันล้านบาท
15 ม.ค. 2561

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า ในปีนี้บริษัทจะเปิดตัวธุรกิจใหม่ Lifestar BIZ เพื่อรองรับการขยายฐานเติบโตของ Lifestar หลังจากธุรกิจเฮลท์แอนบิวตี้ของบริษัททำยอดขายแบบก้าวกระโดดรวดเร็วภายในเวลา 3 ปี
สำหรับรูปแบบธุรกิจใหม่ Lifestar BIZ เป็นการเปิดรับนักธุรกิจ Lifestar BIZ เพื่อให้โอกาสนักขายทั่วประเทศมาเป็นตัวแทนจำหน่ายสินค้า Lifestar พร้อมทั้งมอบสิทธิพิเศษ ได้แก่ ซื้อสินค้าราคาพิเศษ สามารถทำกำไรสูงสุด 70% จากราคาปกติ รวมไปถึงรับทองเมื่อสะสมยอดซื้อครบตามกำหนด และสิทธิ์ท่องเที่ยวฟรีทั่วโลก
โดยบริษัทจะเริ่มเปิดรับนักธุรกิจ Lifestar BIZ แล้วตั้งแต่วันนี้ (15 ม.ค.61) เปิดรับสมัคร 3 ช่องทาง ได้แก่ Call Center โทร.1214, เว็บไซต์ https://biz.lifestar.co.th และแอพพลิเคชั่น Lifestar BIZ
ขณะเดียวกัน บริษัทได้เปิดตัว New Products ผลิตภัณฑ์เสริมอาหารทั้งกลุ่มเอส.โอ.เอ็ม ประกอบด้วย ผลิตภัณฑ์เสริมอาหาร เอส.โอ.เอ็ม. มี-มอร์ ผลิตภัณฑ์เสริมอาหาร เอส.โอ.เอ็ม. โกลดีวาส ผลิตภัณฑ์เสริมอาหารสลิคซ์ ผลิตภัณฑ์เสริมอาหาร เอส.โอ.เอ็ม ซี แมคซ์ และผลิตภัณฑ์ภัณฑ์เสริมอาหาร เอส.โอ.เอ็ม หลินจือซัน ทำให้เชื่อมั่นได้ว่าธุรกิจใหม่จะประสบความสำเร็จ
โดยตั้งเป้าปีแรกมีผู้สมัครมากกว่า 1 หมื่นราย ส่งผลรายได้กลุ่มเฮลท์แอนบิวตี้ปีนี้แตะ 2.50 พันล้านบาท คิดเป็นอัตราเติบโต 80% เมื่อเทียบกับปีก่อน ดันรายได้รวมทั้งกลุ่มอาร์เอสทะลุเป้า 5.30 พันล้านบาท
ทั้งนี้ ปัจจุบันบริษัทมีฐานลูกค้า Lifestar แล้ว 7 แสนราย โดยคาดว่าสิ้นปีนี้จะเพิ่มเป็น 1.50 ล้านราย พร้อมทั้งเตรียมแผนเชิงรุกพัฒนาช่องทางชำระเงินผ่าน LINEPAY สำหรับลูกค้า @shop1781 บน LINESHOP ขณะที่ยังเดินหน้าพัฒนาช่องทางการขายอื่นๆ ทั้งทาง www.shop1781.com และ Call Center โทร.1781 รวมถึงเตรียมกระจายสินค้าเพิ่มขึ้นไปยังโมเดิร์นเทรด บิวตี้สโตร์ และร้านผลิตภัณฑ์ความงามครบวงจร เพื่อเข้าถึงผู้บริโภคครอบคลุมทั่วประเทศ
นอกจากนี้ บริษัทเตรียมเพิ่มจำนวนผลิตภัณฑ์ใหม่อีกประมาณ 30 รายการ ไม่ว่าจะเป็นกลุ่มผลิตภัณฑ์บำรุงผิว (Skincare) กลุ่มผลิตภัณฑ์เส้นผมหลุดร่วง (Hair Loss) และกลุ่มผลิตภัณฑ์อาหารเสริม (Food Supplement) จากปัจจุบันมีสินค้ากว่า 40 รายการ
โดยไตรมาสแรกของปี 2561 บริษัทเตรียมออกสินค้าใหม่ 3 รายการ ได้แก่ ผลิตภัณฑ์เสริมอาหาร เอส.โอ.เอ็ม. หลินจือซัน ผลิตภัณฑ์เสริมอาหาร เอส.โอ.เอ็ม. มี-มอร์ และผลิตภัณฑ์เสริมอาหาร เอส.โอ.เอ็ม. โกลดีวาส รวมไปถึงเตรียมเสริมทัพผลิตภัณฑ์ใหม่จากพันธมิตรอีกหลายราย อีกทั้งจะใช้สื่อกลางแจ้งทุกรูปแบบและโซเชียลมีเดียสร้างแบรนด์ทั่วประเทศ ขณะเดียวกันอยู่ระหว่างขยายตลาดต่างประเทศไปยังกลุ่มประเทศซีแอลเอ็มวี (CLMV) เพื่อผลักดันยอดขายเพิ่มขึ้นอย่างมีนัยสำคัญ